Afganistānas premjerministrs

**Afganistānas premjerministrs**, oficiāli **Afganistānas Islāma Emirāta premjerministrs**, ir Afganistānas valdības vadītāja amats.

Premjerministra amatu 1927. gadā izveidoja Afganistānas karalis, kurš iecēla premjerministrus. līdz Afganistānas Karalistes pastāvēšanas beigām 1973. gadā, amata ieņēmējs galvenokārt pildīja padomnieka pienākumus. 1980. gados šis amats bija valdības vadītāja amats. Amats tika likvidēts pēc ASV iebrukuma, kas gāza *[[Taliban]]* režīmu, pēc kā tika izveidota prezidentāla republika, kas pastāvēja no 2004. līdz 2021. gadam. Pēc ASV karaspēka izvešanas un *Taliban* varas atjaunošanas, amatu atjaunoja.

Premjerministrs un valdība ir pilnībā pakļauti emirāta augstākā vadītāja norādījumiem. 2021. gada 7. septembrī *Taliban* amatpersonas, kuras faktiski kontrolē Afganistānu, paziņoja par islāma garīdznieka Hasana Ahunda iecelšanu par premjerministra pienākumu izpildītāju nesen atjaunotā Afganistānas Islāma Emirāta jaunajā pagaidu valdībā. Ahundu un citus viņa valdības locekļus 2025. gada 15. augustā iecēla amatā uz pastāvīgu termiņu.

## Vēsture
### Afganistānas Karaliste
Ministru Padomes priekšsēdētājs nebija premjerministrs, bet gan karalis. Tikai karaļa prombūtnes laikā premjerministrs bija Padomes priekšsēdētāja pienākumu izpildītājs.

Līdz 1963. gadam karalis Muhammeds Zahīršahs iecēla savus radiniekus par premjerministriem. Karalim bija arī tiesības atlaist vai pārcelt premjerministru. Sākot ar 1963. gadu šī kārtība tika mainīta, nosakot, ka Afganistānas valdības vadītājs ir premjerministrs un ka valdību veido ministri. Tā bija pirmā reize, kad karalim nebija svarīgas politiskās lomas valdībā, atstājot to ievēlētas varas iestādes ziņā. Tomēr tika arī noteikts, ka premjerministrs un ministri būdami valdības amatos nevar strādāt nevienā citā profesijā.

1964. gada konstitūcija arī piešķīra premjerministram tiesības sasaukt Elektoru kolēģiju karaļa nāves gadījumā. Premjerministrs atbildēja Tautas palātai (parlamenta apakšpalātai) tikai par valdības vispārējo politiku un individuāli par saviem noteiktajiem pienākumiem.

### Afganistānas Demokrātiskā Republika
1978. gada Aprīļa apvērsuma laikā nogalināja Muhammadu Daudu. Tajā gadā Afganistānas Tautas Demokrātiskā partija (ATDP) atjaunoja premjerministra amatu, un tas pastāvēja visus 1980. gadus.

Prezidents bija atbildīgs par premjerministra iecelšanu, kurš savukārt iecēla Ministru padomi. Padomes deklarētais mērķis bija formulēt un īstenot iekšpolitiku un ārpolitiku, izstrādāt ekonomiskās attīstības plānus un valsts budžetus, kā arī nodrošināt sabiedrisko kārtību.

Saskaņā ar 1987. gada konstitūciju, prezidentam bija jāieceļ premjerministrs, lai tas izveidotu valdību. Premjerministram bija tiesības atlaist valdību. Vairāki Afganistānas prezidenti Afganistānas Demokrātiskās Republikas laikā tika iecelti arī par premjerministriem. Pēc PSRS iebrukuma Afganistānā, premjerministrs vairs nebija valdības vadītājs. Lielākas pilnvaras īstenoja ATDP ģenerālsekretārs vai HAD direktors.

Tāpat 1990. gada konstitūcija noteica, ka šo amatu ir tiesīgi ieņemt tikai Afganistānā dzimuši pilsoņi, kas iepriekšējos dokumentos nebija precizēts.

### Afganistānas Islāma Valsts
Pēc Mohammada Nadžibullas valdības sabrukuma tika izveidota pārejas valsts. Premjerministra amatam atkal bija svarīga loma Afganistānas politikā.

Šajā periodā starp prezidentu un premjerministru pastāvēja pastāvīga politiskā spriedze. Valsts pārvalde iekšējo cīņu dēļ sabruka, un no 1992. līdz 1996. gadam nebija efektīvas centrālās valdības. Tādējādi šis amats faktiski kļuva ceremoniāls, ar niecīgu varu brūkošajā pārvaldes sistēmā.

### Afganistānas Islāma Emirāts
Premjerministra amatu likvidēja 1996. gadā, kad kontroli pārņēma Afganistānas Islāma Emirāta jeb *[[Taliban]]* spēki. *Taliban* līdera vietnieks visā tā valdīšanas laikā bieži tika dēvēts par premjerministru. Pēc Mohammeda Rabani nāves 2001. gadā *Taliban* nolēma neatjaunot šo amatu.

Līdz 1997. gada septembrim antitalibu valdībā, kuru *Taliban* bija gāzuši un kas turpināja sacelšanos līdz *Taliban* valdīšanas beigām 2001. gadā, bija premjerministra amats, bet šo amatu likvidēja.

2021. gada 7. septembrī *Taliban* atjaunoja premjerministra amatu, izveidojot jaunu pagaidu valdību.

## Piezīmes un atsauces
### Piezīmes

### Atsauces

## Ārējās saites